Predkladacia správa

[bookmark: _GoBack]Ministerstvo školstva, vedy, výskumu a športu Slovenskej republiky (ďalej len „ministerstvo“) predkladá na rokovanie vlády Slovenskej republiky materiál „Informácia         o Národnej stratégii zvyšovania úrovne a kontinuálneho rozvíjania čitateľskej gramotnosti“ ako iniciatívny materiál.
Úloha vytvoriť túto národnú stratégiu vyplynula z Vecného a časového plánu opatrení na zlepšenie výsledkov žiakov v medzinárodnom meraní OECD – štúdia PISA, vzatom na vedomie  uznesením Výboru Národnej rady Slovenskej republiky pre vzdelávanie, vedu, mládež a šport č. 144 dňa 9. 10. 2014. Podľa Programového vyhlásenia vlády Slovenskej republiky na roky 2016 – 2020 patria výsledky v čitateľskej gramotnosti medzi kľúčové oblasti, kde slovenské školstvo potrebuje pridať. Z dôvodu významu materiálu ministerstvo považuje za potrebné oboznámiť s jeho obsahom vládu Slovenskej republiky. 
Predkladaný materiál informuje okrem iného aj o európskom a medzinárodnom rámci čitateľskej gramotnosti, ilustruje príklady existencie národnej štruktúry na podporu čítania v jednotlivých štátoch a opisuje tiež východiskový stav čitateľskej gramotnosti v Slovenskej republike. 
Národná stratégia obsahuje údaje o strategických partneroch, vymedzuje základné princípy, prináša SWOT analýzu, zdôrazňuje hlavné oblasti intervencie a odporúčania, ciele a iniciatívy na dosiahnutie strategického cieľa, a to zlepšiť výsledky slovenských žiakov, aby v testovaní PISA 2018 dosiahli úroveň čitateľskej gramotnosti nad úroveň priemeru krajín OECD. Prispieť k tomu môže aj skutočnosť, že ministerstvo vyhlasuje školský rok 2016/2017 za Rok čitateľskej gramotnosti. 
	Vzhľadom na skutočnosť, že predkladaný materiál má informatívny charakter, nebol predmetom medzirezortného pripomienkového konania.

